كانت مونية في سريرها متكية وحيدة .. شادة كتابها الاسود بين يديها ...و كاتخمم ... منين رجعات من الخرجة مع جدوان ماشافتو .. اشنو غايكون دار ؟ اكيد تلاقى معاها .. وصلها ميساج من المسماة اسماء قبل .. وكان فيه جوابها .. قابلة تتزوجو مادام هي قابلة .. ضحكات .. و شكون هاد الحمقة لي غاتضيع راجل بحالو واخا تكون الزوجة العاشرة .. واحد السم من الداخل بدا كاياكلها و يقتلها من الداخل .. بحال الى كايسلخ جلدها من الداخل لبرى .. غايكون تغذى معاها .. غايكون ربط معاها موعد يجي يخطبها فيه .. غايك ن كايشوف فيها و كايضخك معاها ... غاتواي مرااتو .. المراة المناقضة ليها .. لي معاها راحة بالو .. سعادتو .. الرحم لي غايوهبو الابوة .. غايتحقق حلمو على يديها .. هادشي غايعطيها قيمة عندو .. غاتولي ام ولادو .. و هي .. ما هي غير شيء ماشي انسان .. شيء غايتنسى فواحد القنت و غايتكسى بالغبر .. الاخرى كاتمتل الاشراقة و المثال المتالي للانتى .. اما هي .. فهي كائن مشوه مامعروفاش ماهيته .. مشوهة المشاعر .. خطيرة على من هم قراب ليها .. خطيرة على نفسها .. علاء مابقاش ديالها بوحدها ... علاء ماغايبقاش اصلا ديالها .. عرفات باللي هي ضعيفة .. ضعيفة و ماتقدرش تشوفو مملوك من اخرى .. كاتشاركها فيه .. ضعيفة تشوفها حاملة بولدو كايكبر فكرشها.. ضعييفة .. غاتطلق و اذا اقتضى الامر غاتنتازع فراقها معاه منو بالقوة .. علاء و مونية قصة سالا وقتها .. حلم و جا وقت يسالي ..